Apple kompaniyasi iMac stol kompyuterlarini yangiladi

13-oktabr kuni Apple kompaniyasi iMac stol kompyuterlarining yangilangan seriyasini rasman taqdim etdi, deya xabar bermoqda 3D News.

Unda asosiy yangilik 21,5 dyuymli modifikatsiya bo‘lib, u birinchi marta 4K (4096×2304) pikselli Retina IPS-displeyga ega bo‘ldi.
27 dyuymli Apple iMac ekranining pikseli avvalgi holicha qolgan bo‘lsa-da, ranglar qamrovi kengaydi.
Shuningdek, 21,5 dyuymli iMac’ga beshinchi avlod Intel Core oilasidagi CPU asos bo‘ldi, 27 dyuymli iMac’ga esa yangi Skylake chiplari o‘rnatildi.
Yangilangan iMac’larning barchasiga 2 va 3 terabaytli Fusion Drive gibrid “omborxona”larini o‘rnatish mumkin. Shuningdek, muqobil sifatida 24 Gb flesh xotira va 1 Tb qattiq diskni tanlash mumkin.
Monobloklar bilan bir qatorda, Apple ular bilan komplekt holda taqdim etiladigan Magic aksessuarlari — Magic Keyboard klaviaturasi, Magic Mouse 2 sichqonchasi va Magic Trackpad 2 trekpedini namoyish qildi.